3. การประกอบธุรกิจในแต่ละสายการบริการ

3.1 ธุรกิจที่ปรึกษาและการบริหารการลงทุน

3.1.1 ลักษณะการบริการ

เพื่อความคล่องตัวในการบริหารรายได้ และ ค่าใช้จ่ายซึ่งเป็นสกุลเงิน US$ บริษัทฯ จึงให้ FFM
และ FCL
ซึ่งเป็นบริษัทที่จดทะเบียนในต่างประเทศเป็นคู่สัญญากับกองทุนต่างๆในการให้คำแนะนำด้านการลงทุนในหลักทรัพย์ของกิจการที่มีความเหมาะสมในการลงทุนแก่กองทุนที่จดทะเบียนในต่างประเทศ
สามารถแบ่งลักษณะการให้บริการออกเป็น 2 ประเภทดังนี้

  1) ให้คำปรึกษาการลงทุนและบริหารกองทุน

ให้บริการด้านที่ปรึกษาการลงทุนและบริหารกองทุนแก่กองทุนที่จดทะเบียนในต่างประเทศ
ซึ่งเป็นกองทุนขนาดเล็ก (US$20 – 50 ล้าน) ถึงขนาดกลาง (US$50 – 100 ล้าน)
ที่มีผู้ลงทุนเป็นนักลงทุนสถาบันต่างประเทศ หรือนักลงทุนที่เป็นกองทุนต่างประเทศในตลาดเกิดใหม่
(Emerging Market Fund)
ที่ต้องการลงทุนโดยตรงในประเทศไทยและประเทศอื่นในแถบอินโดจีน
โดยจะช่วยดำเนินการจัดตั้งกองทุนและหาพันธมิตรนักลงทุนต่างประเทศที่มีความสนใจ
ซึ่งกองทุนต่างประเทศที่จัดตั้งขึ้นจะมีลักษณะกองทุนและนโยบายของแต่ละกองทุนที่แตกต่างกันไปตามความต้องการของผู้ลงทุน
กองทุนดังกล่าวมีลักษณะการลงทุนแบบโดยตรง (Direct Investment) ในหลักทรัพย์ประเภททุน
หรือตราสารกึ่งหนี้กึ่งทุนของกิจการที่เป็นทั้งบริษัทที่จดทะเบียนในตลาดหลักทรัพย์
หรือมิได้จดทะเบียนในตลาดหลักทรัพย์ที่มีความต้องการเงินทุนเพื่อใช้ขยายกิจการ
หรือปรับโครงสร้างธุรกิจ
ลักษณะการลงทุนโดยตรงนี้ผู้ที่เป็นที่ปรึกษาการลงทุนจะต้องทำการศึกษาในเชิงลึกในข้อมูลของบริษัทที่จะเข้าทำการลงทุนทั้งในแง่ของธุรกิจและการบริหารงานและต้องมีการเจรจาพร้อมทั้งการทำความเข้าใจกับผู้ถือหุ้นรายใหญ่ของบริษัทที่จะทำการลงทุนถึงการเข้าซื้อหุ้นและการร่วมลงทุน
โดยกองทุนจะลงทุนในระยะเวลาประมาณ 3 – 5 ปี และลงทุนในสัดส่วนที่มีนัยสำคัญ
โดยมีตัวแทนของกองทุนเข้าร่วมเป็นกรรมการของกิจการเพื่อจะได้ทำการเสนอแนะที่เป็นประโยชน์
และตรวจสอบติดตามผลการดำเนินงาน อนึ่ง
กองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
ก.ล.ต.

ในธุรกิจนี้ FFM จะทำการว่าจ้างให้ FNS เป็นผู้ศึกษาความเป็นไปได้ในการลงทุน
รวมทั้งการวิเคราะห์ผลการดำเนินงานและฐานะทางการเงินของบริษัทเป้าหมาย
ศึกษาและกำหนดรูปแบบการลงทุนและการจำหน่ายเงินลงทุน เงื่อนไขการลงทุน
และราคาที่เหมาะสมในการลงทุน รวมทั้งช่วยเจรจาต่อรองในเรื่องต่างๆ ที่เกี่ยวกับการลงทุน
นอกจากนี้ ยังเป็นผู้บริหารเงินลงทุน
โดยจะจำหน่ายหลักทรัพย์หรือเงินลงทุนในตลาดหลักทรัพย์หรือขายให้นักลงทุนอื่นที่สนใจ
เมื่อได้รับผลตอบแทนจากการลงทุนที่กำหนดไว้หรือมากกว่า
และนำผลกำไรที่ได้จ่ายตอบแทนให้กับผู้ลงทุน

2) การดำเนินการและจัดการให้แก่กองทุน

การดำเนินการและจัดการให้แก่กองทุนต่างประเทศภายหลังเข้าลงทุนในกิจการใดๆ ยังครอบคลุมถึงการให้บริการสนับสนุนต่อกองทุนในเรื่องอื่นๆ อีก เช่น

การทำบทวิเคราะห์ในทางเศรษฐกิจ อุตสาหกรรม และ ผลการดำเนินงานของบริษัทที่เข้าทำการลงทุน

การจัดการในเรื่องของการจัดเก็บผลประโยชน์เช่นเงินปันผลหรือเงินรับอื่นๆที่ได้จากสินทรัพย์ที่เข้าลงทุน และ การชำระหนี้สินของกองทุนจากสินทรัพย์ของกองทุน

การเปิดบัญชีธนาคารของกองทุนรวมทั้งการติดต่อและรักษาความสัมพันธ์กับธนาคารพาณิชย์ต่างๆกับกองทุน

การทำบัญชี และ การคำนวณมูลค่าสินทรัพย์สุทธิ ของกองทุน

การประสานงานกับหน่วยงาน และ ตัวแทนของรัฐที่เกี่ยวข้อง

ปัจจุบัน มีกองทุนต่างประเทศ 3 แห่ง ซึ่งอยู่ภายใต้การให้คำปรึกษา บริหาร และจัดการของ FFM
และ FCL มีรายละเอียดลักษณะของกองทุนและค่าตอบแทนในการให้บริการดังต่อไปนี้

(1) The Vietnam Frontier Fund

ลักษณะกองทุน เป็นกองทุนประเภทปิด (Closed-End Fund) ที่จดทะเบียนใน Dublin Stock
Exchange ประเทศไอร์แลนด์

ขนาดของกองทุน ณ วันจัดตั้ง : มูลค่า US$ 50 ล้าน

อายุของกองทุน 10 ปีสิ้นสุดในเดือนกรกฎาคม 2547 และสามารถต่ออายุกองทุนได้อีก 2
ปีหากผู้ถือหน่วยลงทุนอนุมัติ

นโยบายการลงทุน ลงทุนระยะยาวในหลักทรัพย์ประเภททุน
และตราสารหนี้ของกิจการหรือโครงการที่เกี่ยวกับอุตสาหกรรมพื้นฐาน
และบริษัทจดทะเบียนที่มีสินทรัพย์หรือรายได้มาจากประเทศเวียดนาม
โดยกองทุนอาจลงทุนในประเทศ ลาว และ กัมพูชา

มูลค่าทรัพย์สินสุทธิ (NAV) ณ วันที่ 31 ธันวาคม 2545: มูลค่าประมาณ US$ 12.0 ล้าน

(2) Siam Investment Fund

ลักษณะกองทุน เป็นกองทุนประเภทปิด (Closed-End Fund)
ที่จดทะเบียนในตลาดหลักทรัพย์กรุงลอนดอน (London Stock Exchange) ประเทศอังกฤษ

ขนาดของกองทุน ณ วันจัดตั้ง : มูลค่า US$ 25 ล้าน

อายุของกองทุน 10 ปีสิ้นสุดในเดือนมีนาคม 2549 และสามารถต่ออายุกองทุนได้อีก 2
ปีหากผู้ถือหน่วยลงทุนอนุมัติ

นโยบายการลงทุน ลงทุนระยะยาวในหลักทรัพย์ประเภททุน
หรือหลักทรัพย์ประเภทอื่นที่สามารถแปลงเป็นหลักทรัพย์ประเภททุนได้
ของทั้งบริษัทจดทะเบียนและไม่จดทะเบียนในประเทศไทย

มูลค่าทรัพย์สินสุทธิ (NAV) ณ วันที่ 31 ธันวาคม 2545: มูลค่าประมาณ US$ 22.18 ล้าน

(3) Siam Investment Fund II, L.P.

ลักษณะกองทุน เป็นกองทุนประเภทส่วนบุคคล (Private Equity Fund)
ประเภทที่สามารถทยอยเรียกชำระเป็นบางส่วนโดยกองทุนจะทำการเรียกชำระทุนเพิ่มตามความต้องการเงินในการลงทุนและมิได้จดทะเบียนในตลาดหลักทรัพย์

ขนาดของกองทุน ณ วันจัดตั้ง : มูลค่า US$ 55.55 ล้าน

ณ วันที่ 31 ธันวาคม 2545: มีมูลค่า US$ 57.35 ล้าน และเรียกชำระแล้ว US$ 33.98 ล้าน
(เป็นผลมาจากการเรียกชำระทุนเพิ่ม)

อายุของกองทุน 10 ปีสิ้นสุดในปี 2554 และสามารถต่ออายุกองทุนได้อีก 2
ปีหากผู้ถือหน่วยลงทุนอนุมัติ

นโยบายการลงทุน ลงทุนระยะยาวในหลักทรัพย์ประเภททุน
ตราสารหนี้ของกิจการที่ปรับโครงสร้างหนี้
หรือหลักทรัพย์ประเภทอื่นที่สามารถแปลงเป็นหลักทรัพย์ประเภททุนได้
ของทั้งบริษัทจดทะเบียนและไม่จดทะเบียนในประเทศไทย

มูลค่าทรัพย์สินสุทธิ (NAV) ณ วันที่ 31 ธันวาคม 2545: มูลค่าประมาณ US$ 32.27 ล้าน

ผลการดำเนินงานที่ผ่านมาของกองทุน

เพื่อแสดงถึงผลการดำเนินงานให้คำปรึกษาและบริหารกองทุนของกลุ่มฟินันซ่าที่ผ่านมา
การเปรียบเทียบอัตราการเปลี่ยนแปลงของสินทรัพย์สุทธิ (Net Asset Value หรือ NAV)
ของกองทุนกับอัตราการเปลี่ยนแปลงของดัชนีที่สำคัญที่เป็นที่ยอมรับ ณ
ฐานอัตราแลกเปลี่ยนเงินสกุลเดียวกัน
ในช่วงระยะเวลาเดียวกันจะเป็นวิธีหนึ่งที่ใช้ประเมินผลการดำเนินงานของกองทุน
ตามภาพที่แสดงดังต่อไปนี้ จะแสดงถึงผลการดำเนินงานของกองทุน VFF
เปรียบเทียบกับการเปลี่ยนแปลงของดัชนี Emerging Market Far East ของ MSCI (Morgan
Stanley Capital International) โดยใช้ข้อมูลเดือน มกราคม 2539 เป็นปีฐาน
และผลการดำเนินงานของกองทุน SIF I
เปรียบเทียบกับการเปลี่ยนแปลงของดัชนีตลาดหลักทรัพย์แห่งประเทศไทย (SET Index)
โดยใช้ข้อมูลเดือน เมษายน 2539 เป็นปีฐาน

[] []

จากแผนภูมิข้างต้นจะเห็นได้ว่ากองทุน VFF และ SIF I มีอัตราการเปลี่ยนแปลงของ NAV
ที่ดีกว่าอัตราการเปลี่ยนแปลงของดัชนีเปรียบเทียบ
กล่าวคือนักลงทุนที่ลงทุนในกองทุนที่กลุ่มฟินันซ่าเป็นที่ปรึกษาและผู้บริหารในช่วงระยะเวลาดังกล่าว
ผลตอบแทนที่ได้รับจะมากกว่าการลงทุนประเภทเดียวกันโดยเฉลี่ย
ซึ่งสามารถแสดงให้เห็นถึงความสามารถและประสบการณ์ในการให้คำปรึกษาและบริหารการลงทุนแก่กองทุนต่างประเทศของกลุ่มฟินันซ่าได้เป็นอย่างดี

นอกจากนี้เพื่อแสดงให้เห็นถึงผลงานที่ผ่านมาของกองทุนที่อยู่ภายใต้การบริหารงานของบริษัทฯ
เมื่อเปรียบเทียบกับกองทุนอื่นๆ
ที่มีลักษณะการลงทุนใกล้เคียงกันกับกองทุนที่บริษัทฯบริหารอยู่เทียบกับอัตราผลตอบแทนของกองทุน
SIF I ซึ่งจากตารางดังกล่าว อัตราผลตอบแทนของ SIF I
สูงกว่าของกองทุนอื่นที่นำมาเปรียบเทียบ

  ---------------------------------------- ------------------------------
  ชื่อกองทุน                                  อัตราผลตอบแทนในระยะเวลา 5 ปี

  Thai Focused Equity Quest Mgt            78.75%

  Siam Investment Fund                     21.89%

  HSBC Thai Equity                         4.68%

  Siam Fund SICAV                          -2.95%

  JF Thailand                              -17.36%

  Templeton Thailand A Acc                 -18.33%

  Fidelity Fds Thailand                    -20.55%

  Royal Skan $ JF Thailand                 -20.96%

  FPIL JF Thailand Trust                   -21.79%

  Royal Skan £ JF Thailand                 -22.91%
  ---------------------------------------- ------------------------------

ที่มา: Standard & Poor’s Fund Services

  หมายเหตุ: (1) อัตราผลตอบแทนของกองทุนเปรียบเทียบคำนวณจากหน่วยสกุลเงิน US$
  ที่รวมถึงการ reinvestment ในช่วงระยะเวลา 5 ปี ถึงวันที่ 31 ธันวาคม 2545
  และเป็นการลำดับใน General Sector Peer Group ที่เป็นการนำ มูลค่าสินทรัพย์สุทธิ
  (NAV) ของกองทุนเฉพาะในส่วนที่ทำการลงทุนในประเทศไทยมาคำนวณ

(2) อัตราผลตอบแทนของ SIF I คำนวณจากมูลค่าสินทรัพย์สุทธิ (NAV)

ปัจจุบัน กลุ่มฟินันซ่าภายใต้การดำเนินงานของบริษัทย่อย FFM
มีสัญญาที่เกี่ยวข้องกับการให้บริการที่ปรึกษาและบริหารกองทุนทั้ง 3 กอง
สรุปสาระสำคัญของสัญญาดังต่อไปนี้

สรุปสาระสำคัญของสัญญาให้บริการที่ปรึกษาและบริหารกองทุน

1) ชื่อสัญญา สัญญาที่ปรึกษาการลงทุน (Investment Advisory Agreement) แก่กองทุน VFF

  คู่สัญญา (1) FFM

  (2) The Vietnam Frontier Fund

  วันที่ลงนาม 22 พฤศจิกายน 2543

  ระยะเวลาให้บริการ ตลอดอายุของกองทุนซึ่งจะสิ้นสุดในปี 2547

  ขอบเขตงาน ให้คำปรึกษาด้านการลงทุน
  จัดเตรียมบทวิเคราะห์การลงทุนเพื่อใช้ในการตัดสินใจลงทุน ให้คำแนะนำรูปแบบการลงทุน
  เงื่อนไขการลงทุนและการจำหน่ายเงินลงทุน รวมทั้งเป็นผู้ดูแลผลประโยชน์ที่ได้จากเงินลงทุน
  จัดทำบัญชี และ การคำนวณมูลค่าสินทรัพย์สุทธิ ของกองทุน

  ผลตอบแทน กองทุนจะชำระค่าที่ปรึกษาจำนวน US$ 850,000 ต่อปี ตลอดอายุของกองทุน

2) ชื่อสัญญา สัญญาที่ปรึกษาการลงทุน (Investment Advisory Agreement) แก่กองทุน SIF
I

  คู่สัญญา (1) FFM

  (2) Siam Investment Fund

  วันที่ลงนาม 28 มีนาคม 2545

  ระยะเวลาให้บริการ 2 ปีนับตั้งแต่วันลงนาม โดยสัญญาฉบับปัจจุบันจะสิ้นสุดในเดือนมีนาคม 2547
  และสามารถต่อสัญญาให้บริการได้อีก หากคณะกรรมการของกองทุน (Fund’s Board of
  Directors) ลงมติรับรองด้วยคะแนนเสียงส่วนใหญ่

  ขอบเขตงาน ให้คำปรึกษาด้านการลงทุน
  จัดเตรียมบทวิเคราะห์การลงทุนเพื่อใช้ในการตัดสินใจลงทุน ให้คำแนะนำรูปแบบการลงทุน
  เงื่อนไขการลงทุนและการจำหน่ายเงินลงทุน รวมทั้งเป็นผู้ดูแลผลประโยชน์ที่ได้จากเงินลงทุน
  จัดทำบัญชี และ การคำนวณมูลค่าสินทรัพย์สุทธิ ของกองทุน

  ผลตอบแทน กองทุนจะชำระค่าบริการแบ่งออกเป็น 2 ส่วน

(1) ค่าที่ปรึกษา (Advisory Fees) คำนวณในอัตราร้อยละ 2
    ต่อปีของเงินทุนที่เรียกชำระแล้วรวมทั้งส่วนเกินทุนของเงินกองทุน ปัจจุบันอยู่ที่ US$500,000
    โดยชำระเป็นรายเดือนตลอดอายุของกองทุน

(2) ส่วนแบ่งกำไร (Performance Fees) ในอัตราร้อยละ 20
    ของส่วนแบ่งกำไรของกองทุนที่ชำระคืนให้กับผู้ถือหน่วย (Aggregate Distributed
    Profit) ที่เกินกว่าอัตราผลตอบแทนทบต้นของกองทุนที่ร้อยละ 12 ต่อปี (Compounded
    Annual Rate) โดยชำระเป็นรายปี

3) ชื่อสัญญา สัญญาบริหารและจัดการกองทุน (Management Company Service Agreement)
แก่กองทุน SIF II

  คู่สัญญา (1) Finansa Capital Limited

  (2) Siam Investment Fund II, L.P.

  วันที่ลงนาม 1 กุมภาพันธ์ 2543

  ระยะเวลาให้บริการ ตลอดอายุของกองทุน ซึ่งจะสิ้นสุดในปี 2554

  ขอบเขตงาน เป็นผู้จัดการการลงทุน (Investment Manager) เพื่อให้คำปรึกษาการลงทุน
  (Investment advisory) จัดเตรียมบทวิเคราะห์การลงทุนเพื่อใช้ในการตัดสินใจลงทุน
  บริหารการลงทุน และดำเนินการและจัดการที่เกี่ยวข้องกับการลงทุนของกองทุน เช่น
  ติดตามผลการดำเนินงาน ดูแลผลประโยชน์ที่ได้จากเงินลงทุน จัดทำบัญชี และ
  การคำนวณมูลค่าสินทรัพย์สุทธิของกองทุน

  ผลตอบแทน (1) ค่าที่ปรึกษา (Advisory Fees) อัตราร้อยละ 2.0 ต่อปี
  ของเงินลงทุนของกองทุนที่ได้หักเงินลงทุนที่ได้จำหน่ายแล้ว (Acquisition Cost of
  Realized Investments) ชำระล่วงหน้าเป็นรายไตรมาส

  (2) ส่วนแบ่งกำไร (Performance Fees) ในอัตราร้อยละ 20
  ของส่วนแบ่งกำไรของกองทุนที่เกินกว่าอัตราผลตอบแทนทบต้นของกองทุนที่ร้อยละ 10 ต่อปี
  (Compounded Annual Rate) โดยชำระเป็นรายปี

4) ชื่อสัญญา สัญญาให้บริการ (Service Agreement) สำหรับ SIF II

  คู่สัญญา (1) FFM

  (2) FCL

  วันที่ลงนาม 1 กุมภาพันธ์ 2543

  ระยะเวลาให้บริการ ตลอดอายุของกองทุน ซึ่งจะสิ้นสุดในปี 2554

  ขอบเขตงาน FCL ตกลงว่าจ้างให้ FFM ให้คำปรึกษาการลงทุนและการบริหารการลงทุนใน SIF
  II

  ผลตอบแทน FCL ตกลงจะชำระค่าจ้างให้แก่ FFM
  ตามงบประมาณของค่าใช้จ่ายในการดำเนินงาน (Operating Budget) ที่ FFM เสนอและ
  FCL พิจารณาให้ความเห็นชอบ โดยในปี 2545 ได้รับค่าตอบแทน US$ 1,097,000

3.1.2 การตลาด ภาวะอุตสาหกรรมและการแข่งขัน

การตลาด

กลุ่มลูกค้าเป้าหมายได้แก่สถาบันการเงินชั้นนำ หรือกองทุนต่างประเทศที่ลงทุนในตลาดเกิดใหม่
(Emerging Market Fund) หรือกองทุนที่ลงทุนในกองทุนต่างๆ (Fund of Funds)
ที่สนใจลงทุนในประเทศแถบเอเซีย โดยกลุ่มฟินันซ่าจะใช้จุดเด่นด้านประสบการณ์
ทีมงานที่มีความพร้อมและความเชี่ยวชาญ ผลการดำเนินงานการบริหารกองทุนที่ผ่านมา
และเครือข่ายความสัมพันธ์ที่มีในประเทศและต่างประเทศในการเข้าถึงบริษัทลงทุนเป้าหมาย
เป็นปัจจัยสำคัญในการทำการตลาดและแข่งขันในการบริหารกองทุน

ภาวะอุตสาหกรรมและการแข่งขัน

ปัจจุบัน มีกองทุนต่างประเทศจำนวนมากที่จัดตั้งขึ้นเพื่อลงทุนโดยตรงในประเทศต่างๆ
และมีแนวโน้มที่จะลงทุนในประเทศแถบเอเซียซื่งมีภาวะเศรษฐกิจปรับตัวในทิศทางที่ดีขึ้น
โดยทั่วไปกองทุนต่างประเทศที่มีทีมงานซึ่งพร้อมและมีความเข้าใจในกฎหมาย
และกฎระเบียบที่เกี่ยวข้องของประเทศนั้นๆ จะเป็นผู้ดำเนินการลงทุนและบริหารเงินลงทุนเอง
อย่างไรก็ตาม มีกองทุนต่างประเทศหลายแห่งที่มีความสนใจลงทุนในประเทศที่เกิดใหม่
แต่ขาดทีมงาน และความสามารถในการเข้าถึงบริษัทเป้าหมาย
ให้ความสนใจที่จะใช้บริการที่ปรึกษาและบริหารการลงทุนที่มีประสบการณ์มาช่วยให้คำปรึกษา
ดำเนินการและบริหารแทนกองทุน
ปัจจุบันมีผู้ให้คำปรึกษาการลงทุนแก่กองทุนต่างประเทศเป็นจำนวนมากทั้งที่อยู่ในประเทศไทยและในต่างประเทศ
ทำให้ภาวะการแข่งขันอยู่ในระดับสูง โดยผู้ให้บริการที่มีทีมงานบุคลากรที่พร้อมด้วยประสบการณ์
ความสามารถ ผลงานในอดีตด้านการบริหารกองทุนที่สามารถสร้างผลตอบแทนที่ดี
จะมีข้อได้เปรียบและเป็นปัจจัยแห่งความสำเร็จของธุรกิจนี้ โดยในประเทศไทยนั้น
กลุ่มบริษัทฟินันซ่าเป็นหนึ่งในบริษัทชั้นนำในประเทศที่ให้คำปรึกษาและบริหารการลงทุน
โดยมีผลการดำเนินงานในอดีตที่ดี
มีความพร้อมในด้านบุคลากรและมีเครือข่ายความสัมพันธ์ที่กว้างกับบริษัทต่างๆ
ทั้งในประเทศไทยและต่างประเทศ
จึงได้รับความเชื่อมั่นจากหุ้นส่วนกองทุนต่างประเทศชั้นนำให้เป็นผู้บริหารกองทุน
ตัวอย่างรายชื่อคู่แข่งของบริษัทฯในธุรกิจนี้เช่น Royal Skandia Life Assurance, HSBC
Asset Management HK, RSAIFS International, Hansard International Linked,
Dragon Capital, Templeton Investment Management และ Lazard Freres เป็นต้น

ในอนาคตอันใกล้
การลงทุนโดยตรงในประเทศแถบเอเซียของกองทุนต่างประเทศมีแนวโน้มจะเพิ่มมากขึ้น เนื่องจาก
ราคาหลักทรัพย์มีราคาที่ถูก อัตราดอกเบี้ยที่ต่ำ พื้นฐานเศรษฐกิจที่ดีขึ้น
รวมถึงผลประกอบการทางธุรกิจของบริษัทต่างๆ ในหลายๆ ประเทศในแถบเอเซียที่เริ่มทำกำไร
และมีความต้องการเงินทุนในการขยายกิจการ ด้วยปัจจัยดังกล่าว
การให้บริการด้านคำปรึกษาและบริหารการลงทุนให้แก่กองทุนต่างประเทศยังมีโอกาสอยู่สูง

3.1.3 การจัดหาผลิตภัณฑ์และบริการ

ปัจจุบัน กลุ่มบริษัทฟินันซ่ามีทีมงานบุคลากรด้านให้คำปรึกษาและบริหารการลงทุน 22 คน
ภายใต้การควบคุมดูแลของผู้บริหารหลัก 2 ท่าน คือ นายยูจีน เอส. เดวิส และ นายวรสิทธิ์
โภคาชัยพัฒน์ ซึ่งการดำเนินงานจะทำงานเป็นทีม แบ่งเป็นทีมงานวิเคราะห์ทั้งที่อยู่ในประเทศไทย
และสาขาสำนักงานในต่างประเทศ
เป็นผู้ดำเนินการวิเคราะห์ภาวะเศรษฐกิจและภาวะการลงทุนในประเทศที่ครอบคลุมการให้บริการ
และวิเคราะห์บริษัทเป้าหมายในการลงทุน โดยพิจารณาจากกิจการที่มีศักยภาพเติบโต
เป็นผู้นำตลาดอันดับต้นๆ มีผู้บริหารที่มีศักยภาพ แต่มีปัญหาด้านโครงสร้างทางการเงิน เป็นปัจจัยหลัก
และนำเสนอแก่กองทุนต่างประเทศเพื่อพิจารณาหาโอกาสการลงทุนและผลตอบแทนที่คาดหวังจากการลงทุน
ทีมงานบริหารการลงทุนจะดำเนินการเข้าเจรจาในฐานะที่ปรึกษาของกองทุนกับผู้บริหารของบริษัท
เพื่อเสนอแนวทางการลงทุนและเงินทุนสนับสนุนแก่บริษัทเป้าหมาย
และทีมงานอีกส่วนหนึ่งจะคอยติดตามและประเมินผลการดำเนินงานของบริษัทดังกล่าวนำเสนอต่อคณะกรรมการของกองทุนต่างประเทศ
และเมื่อกองทุนมีผลตอบแทนจากการลงทุนในระดับที่พอใจ จะจำหน่ายเงินลงทุนเมื่อภาวะเหมาะสม

3.2 ธุรกิจวาณิชธนกิจ

1.  ลักษณะการบริการและการประกอบธุรกิจ

กลุ่มบริษัทฟินันซ่าให้บริการธุรกิจวาณิชธนกิจ ดำเนินภายใต้บริษัทย่อยที่อยู่ในประเทศไทยได้แก่ FSL
และ บริษัทย่อยที่อยู่ในประเทศอินโดนีเซีย FINDO
โดยมีทีมงานวาณิชธนกิจที่มีประสบการณ์และความเชี่ยวชาญในด้านการระดมเงินทุน
การปรับโครงสร้างทางการเงิน และการหาพันธมิตรทางธุรกิจ
มีลักษณะรายละเอียดของการให้คำปรึกษาทางการเงินในด้านต่างๆดังนี้

  ให้คำปรึกษาด้านหนี้สิน

-   จัดหาเงินกู้สำหรับโครงการ (Project Finance)
    โดยให้บริการจัดเตรียมข้อมูลทางการเงิน
    และหาแหล่งเงินกู้ยืมจากสถาบันการเงินทั้งในประเทศและต่างประเทศ

-   ปรับโครงสร้างหนี้ (Debt Restructuring) โดยให้คำแนะนำแนวทางการจัดโครงสร้างหนี้
    จัดทำประมาณทางการเงินและวิเคราะห์ความเป็นไปได้ของกิจการหลังปรับโครงสร้าง
    และเป็นตัวแทนในการเจรจากับเจ้าหนี้

  ให้คำปรึกษาด้านการควบรวมกิจการ

-   การเข้าซื้อหลักทรัพย์เพื่อครอบงำกิจการ

  ให้คำปรึกษาด้านการระดมทุน

-   การออกและเสนอขายหลักทรัพย์ประเภทตราสารทุน ตราสารหนี้ หรือตราสารกึ่งหนี้กึ่งทุน เช่น
    หุ้นสามัญ หุ้นบุริมสิทธิ หุ้นกู้ หุ้นกู้แปลงสภาพ และ ใบสำคัญแสดงสิทธิต่างๆ เป็นต้น

-   การนำหลักทรัพย์เข้าจดทะเบียนในตลาดหลักทรัพย์

-   การหาผู้ร่วมทุน (Private Equity)

  ให้คำปรึกษาทางการเงินประเภทอื่นๆ

-   การบริหารความเสี่ยงทางการเงินโดยใช้อนุพันธ์ทางการเงิน(Financial Derivatives)

-   การให้ความเห็นที่เป็นอิสระต่อรายการต่างๆของบริษัทมหาชนตามข้อบังคับของ ตลท.

-   การบริหารทางการเงินทั่วไป

-   การประเมินมูลค่าของกิจการ

-   การศึกษาความเป็นไปได้ของโครงการ

-   การพัฒนาเครื่องมือทางการเงินต่างๆ เพื่อสนองความต้องการของลูกค้าแต่ละราย
    (Tailor-Made Financial Products)

    1.  การตลาด ภาวะอุตสาหกรรมและการแข่งขัน

การตลาด

บริษัทย่อยจะให้ความสำคัญในด้านบริการและความสัมพันธ์กับลูกค้าทั้งที่เป็นบริษัทจำกัด บริษัทมหาชน
บริษัทจดทะเบียน หรือบุคคลทั่วไป โดยสามารถแบ่งกลุ่มลูกค้าเป้าหมายออกเป็น 2 กลุ่มใหญ่ดังนี้

-   กลุ่มลูกค้าใหม่ โดยรวบรวมรายชื่อบริษัทต่างๆ ที่มีศักยภาพ
    และอาศัยเครือข่ายความสัมพันธ์ของกลุ่ม ฟินันซ่าที่มีอยู่
    เพื่อนำเสนอบริการที่ปรึกษาทางการเงินที่กลุ่มบริษัทมีความเชี่ยวชาญแบบครบวงจร

-   กลุ่มลูกค้าเก่า
    เนื่องจากเป็นกลุ่มลูกค้าเดิมมีความความคุ้นเคยและเห็นผลงานและบริการที่ผ่านมา
    จึงเป็นข้อได้เปรียบการแข่งขันกับบริษัทอื่นๆ ดังนั้น
    การติดต่อกลุ่มลูกค้าอย่างใกล้ชิดและต่อเนื่อง จะเป็นการสร้างความสัมพันธ์ที่ดี
    และมีโอกาสที่จะได้รับงานจากกลุ่มลูกค้าดังกล่าวอย่างต่อเนื่องในอนาคต

เพื่อสร้างจุดเด่นในด้านบริการ จะนำเสนอบริการด้านการเงินอื่นๆ ที่มีอยู่ในกลุ่ม
นอกเหนือจากบริการด้านวาณิชธนกิจ เพื่อทำให้เกิดบริการแบบครบวงจร เช่น บริการด้านหลักทรัพย์
การลงทุน จัดหาแหล่งเงินทุนสนับสนุนธุรกรรม นอกจากนี้
เพื่อสร้างความไว้วางใจจากลูกค้าอย่างสม่ำเสมอ
จึงมีนโยบายที่จะรักษาและพัฒนาระดับคุณภาพของการบริการอย่างต่อเนื่องทั้งในเรื่องของความคิดริเริ่มในการแก้ปัญหาให้ลูกค้า
การเน้นถึงความเข้าใจในลูกค้าและอุตสาหกรรมที่ลูกค้าประกอบธุรกิจอยู่รวมทั้งการบริการที่ครบวงจร

ภาวะอุตสาหกรรมและการแข่งขัน

แม้ว่าผลจากวิกฤติเศรษฐกิจในประเทศไทยและประเทศอื่นในแถบเอเซียที่ผ่านมา
ได้เกิดผลกระทบต่อธุรกิจวาณิชธนกิจ โดยเฉพาะในเรื่องของการระดมทุนเพื่อขยายธุรกิจ
การนำบริษัทเข้าจดทะเบียนในตลาดหลักทรัพย์ หรือการเข้าซื้อหลักทรัพย์เพื่อครอบงำกิจการ
อย่างไรก็ตาม ภาวะการณ์ดังกล่าวได้ทำให้บริการที่ปรึกษาทางการเงินในการปรับโครงสร้างหนี้
และการซื้อขายสิทธิแห่งหนี้สินเกิดขึ้นเป็นจำนวนมาก ซึ่งจะเห็นว่าแม้ในช่วงภาวะที่เศรษฐกิจมีปัญหา
บริการที่ปรึกษาทางการเงินยังสามารถเติบโตได้ ปัจจุบัน จากภาวะเศรษฐกิจที่มีแนวโน้มปรับตัวดีขึ้น
จึงเป็นโอกาสที่จะมีกลุ่มลูกค้าสนใจในการเข้าทำธุรกรรมต่างๆ มากขึ้น โดยเฉพาะในเรื่องของ
การระดมทุนเพื่อการขยายธุรกิจ การนำบริษัทเข้าเป็นบริษัทจดทะเบียนในตลาดหลักทรัพย์
และการเข้าซื้อหลักทรัพย์เพื่อครอบงำกิจการ จากข้อมูลของสำนักงาน ก.ล.ต. ในปี 2545
มีบริษัทที่เสนอขายหลักทรัพย์ที่ออกใหม่ต่อประชาชนทั่วไปเป็นครั้งแรกจำนวน 21 บริษัท
รวมมูลค่าเงินทุนที่ได้ 8,084.47 ล้านบาท คิดเป็นร้อยละ 12.25
ของมูลค่าตราสารทุนที่เสนอขายทั้งหมดในตลาดแรกประมาณ 65,991.32 ล้านบาท
ซึ่งแสดงให้เห็นถึง การระดมเงินทุนจากตลาดทุนได้เพิ่มความสำคัญมากขึ้น
และมีแนวโน้มคาดว่าจะเพิ่มขึ้นในปีต่อไป หากภาวะเศรษฐกิจยังคงฟื้นตัวอย่างต่อเนื่อง

ปัจจุบัน มีผู้ประกอบธุรกิจที่ปรึกษาทางการเงินเป็นจำนวนมาก
ซึ่งรวมถึงบริษัทที่ได้รับความเห็นชอบจากสำนักงาน ก.ล.ต. ณ วันที่ 31 ธันวาคม 2545 จำนวน
58 ราย และบริษัทอื่นๆ ที่ดำเนินธุรกิจใกล้เคียงกันทั้งที่อยู่ในประเทศและต่างประเทศอีกจำนวนมาก
ทำให้เกิดภาวะการแข่งขันที่สูง โดยมีปัจจัยด้านคุณภาพของทีมงาน ความเชี่ยวชาญในธุรกรรมต่างๆ
เครือข่ายความสัมพันธ์ และความคิดริเริ่มในการนำเสนอการแก้ปัญหาให้แก่ลูกค้า
เป็นปัจจัยสำคัญในการแข่งขัน

ธุรกิจวาณิชธนกิจในประเทศอินโดนีเซียได้รับผลกระทบจากการเกิดวิกฤติเศรษฐกิจเช่นเดียวกับประเทศอื่นในภูมิภาคเอเชียซึ่งทำให้ปริมาณธุรกรรมในธุรกิจนี้ลดลง
โอกาสในการประกอบธุรกิจวาณิชธนกิจในระยะนี้อาจเป็นในด้านการแปรรูปรัฐวิสาหกิจ
หรือการปรับโครงสร้างหนี้
แต่อย่างไรก็ตามการแข่งขันในธุรกิจนี้ในประเทศอินโดนีเซียยังคงมีอยู่สูงเนื่องจากมีผู้ประกอบการอยู่มากรายโดยมีบริษัทที่ได้รับการอนุญาตให้ประกอบธุรกิจนี้มากกว่า
150 ราย

การจัดหาผลิตภัณฑ์และบริการ

ปัจจุบัน FSL มีทีมงานฝ่ายด้านวาณิชธนกิจจำนวน 2 ทีม รวมทั้งสิ้น 19 คน
มีผู้ได้รับความเห็นชอบจากสำนักงาน ก.ล.ต. ให้เป็นผู้ควบคุมการปฏิบัติงาน 9 ราย
โดยมีนายพิธาดา วัชรศิริธรรม และ นายธนาธิป วิทยะสิรินันท์ เป็นผู้บริหารงานด้านวาณิชธนกิจ
ซึ่งทั้ง 2 ท่านมีประสบการณ์ในธุรกิจวาณิชกิจมาเป็นเวลาประมาณ 10 ปี
และมีความสัมพันธ์ที่ดีต่อลูกค้า
โดยงานที่ได้รับส่วนใหญ่จะได้จากความสัมพันธ์และคำแนะนำจากลูกค้าเก่าและความชำนาญที่กลุ่มฟินันซ่ามีอยู่
และในส่วนของ FINDO นั้น มีบุคลากรทางด้านวาณิชธนกิจจำนวน 3 ราย โดยมี Ms. Renee
Zecha เป็นผู้บริหารงาน ซึ่งมีประสบการณ์ในธุรกิจวาณิชกิจ การเงิน ตลาดทุน มากกว่า 10 ปี

ขั้นตอนหลักๆ ในการทำงาน
จะเริ่มจากการศึกษากฎระเบียบที่เกี่ยวข้องและศึกษาแนวทางในการแก้ปัญหาให้กับลูกค้า
ให้คำแนะนำ ตรวจสอบฐานะของกิจการ (Due Diligence)
โดยการสอบถามผู้บริหารหรือตรวจสอบเอกสาร
จัดเตรียมประมาณการทางการเงินหรือเอกสารที่เกี่ยวข้อง และประสานงานกับหน่วยงานที่เกี่ยวข้อง
โดยการดำเนินงานจะทำเป็นทีม ดังนั้น หากสูญเสียบุคลากรไป
สามารถจัดหาบุคลากรเข้าปฏิบัติงานแทนได้ทันที จึงไม่ส่งผลกระทบใดๆ ในด้านการพึ่งพาบุคลากร
หรือปัญหาขาดแคลนบุคลากร

3.3 ธุรกิจหลักทรัพย์

1.  ลักษณะการบริการและการประกอบธุรกิจ

การประกอบธุรกิจหลักทรัพย์ในกลุ่มของฟินันซ่ามีทั้งในประเทศไทยดำเนินงานโดย FSL
ซึ่งได้รับใบอนุญาตประกอบธุรกิจหลักทรัพย์ครบทั้ง 4 ประเภท ซึ่งได้แก่
การเป็นนายหน้าซื้อขายหลักทรัพย์ การค้าหลักทรัพย์ การจัดจำหน่ายหลักทรัพย์
และการเป็นที่ปรึกษาการลงทุน และประเทศอินโดนีเซีย ซึ่งดำเนินงานโดย FINDO
แต่อย่างไรก็ตามผู้บริหารของบริษัทฯ ยังไม่มีนโยบายให้ FINDO
เน้นในธุรกิจหลักทรัพย์โดยในปัจจุบันมีการดำเนินงานทางด้านธุรกิจวาณิชธนกิจเพียงอย่างเดียว
ลักษณะการประกอบธุรกิจหลักทรัพย์ของกลุ่มฟินันซ่าสามารถอธิบายแบ่งตามประเภทธุรกิจได้ดังนี้

-   ธุรกิจการเป็นนายหน้าซื้อขายหลักทรัพย์ (Brokerage)

  FSL เริ่มให้บริการในธุรกิจดังกล่าวตั้งแต่วันที่ 20 พฤษภาคม 2545
  โดยเน้นให้บริการเป็นนายหน้าซื้อขายหลักทรัพย์ให้กับลูกค้าประเภทสถาบันทั้งในประเทศและต่างประเทศ
  รวมทั้งนักลงทุนประเภทบุคคลธรรมดาที่มีฐานะการเงินในระดับกลางถึงระดับบน (High Net
  Worth) รวมทั้ง นักลงทุนต่างชาติที่อาศัยอยู่ในประเทศไทย

  การให้กู้ยืม

  FSL ไม่มีนโยบายในการให้กู้ยืมเงินแก่ลูกค้าเพื่อซื้อขายหลักทรัพย์
  แต่อย่างไรก็ตามผู้บริหารมีนโยบายที่จะเสนอบริการ Credit Balance
  หรือวงเงินกู้เพื่อการซื้อขายหลักทรัพย์ผ่านสถาบันการเงินอื่นที่ทำธุรกิจนี้อยู่แล้วทำให้สามารถมีรายได้จากการเป็นนายหน้าซื้อขายหลักทรัพย์โดยที่ไม่ต้องรับภาระความเสี่ยงจากการซื้อขายหลักทรัพย์ที่เพิ่มขึ้น
  โดยลูกค้าที่ต้องการวงเงินกู้เพื่อการซื้อขายหลักทรัพย์จะต้องทำการสมัครขอวงเงินกู้กับสถาบันการเงินดังกล่าวผ่าน
  FSL
  และหลังจากที่ลูกค้าได้รับอนุมัติวงเงินจึงจะสามารถเริ่มทำการซื้อขายหลักทรัพย์ในส่วนที่อาศัยวงเงินกู้ได้
  โดยการส่งคำสั่งซื้อขายผ่าน FSL และลูกค้าจะต้องปฏิบัติตามข้อกำหนดของการกู้เงินเอง
  ซึ่งการจัดการดังกล่าวจะเป็นการเพิ่มอำนาจซื้อให้กับลูกค้าและสถาบันการเงินที่ให้กู้จะต้องเป็นผู้รับความเสี่ยงเอง

  นโยบายและระเบียบในการขออนุมัติเปิดบัญชีและวงเงินซื้อขายหลักทรัพย์

  บริษัทฯได้กำหนดระเบียบปฏิบัติในการขออนุมัติเปิดบัญชีและวงเงินซื้อขายหลักทรัพย์โดยเจ้าหน้าที่การตลาดต้องพิจารณาคุณสมบัติของลูกค้าโดยการสอบถามรายละเอียดเกี่ยวกับประวัติ
  ตำแหน่งหน้าที่การงาน ฐานะทางการเงิน
  และดำเนินการให้ลูกค้าลงนามในใบคำขอเปิดบัญชีซื้อขายหลักทรัพย์และเอกสารประกอบการเปิดบัญชีซื้อขายหลักทรัพย์ให้ครบถ้วน
  และนำเสนอเพื่อขออนุมัติวงเงิน

  FSL มีการกำหนดอำนาจของบุคคลต่างๆเพื่อการอนุมัติเปิดบัญชีรวมทั้งการทำรายการไว้ดังนี้

+---------+--------------------+--------------------+-----------------+
| วงเงิน   | เปิดบัญชี             | Short Sell         | แก้ไขรายการซื้อขาย |
|         |                    |                    |                 |
| (       | ซื้อขายเงินสด         |                    | และ Error Port  |
| ล้านบาท) |                    |                    |                 |
+---------+--------------------+--------------------+-----------------+
| ไม่เกิน   | หัวหน้าฝ่ายค้าหลักทรัพย์  | หัวหน้าฝ่ายค้าหลักทรัพย์  | หัวหน้า           |
| 20      | หรือ                | หรือ                | ฝ่ายค้าหลักทรัพย์หรือ |
|         | หัวหน               | หัวหน               | หัวหน้าฝ่า         |
|         | ้าฝ่ายปฏิบัติการหลักทรัพย์ | ้าฝ่ายปฏิบัติการหลักทรัพย์ | ยปฏิบัติการหลักทรัพย์ |
|         | หรือ กรรมการ 1ท่าน   |                    | หรือ กรรมการ     |
|         |                    | หรือ กรรมการ 1ท่าน   | 1ท่าน            |
+---------+--------------------+--------------------+-----------------+
| >20-50  | หัวหน้าฝ่ายค้าหลักทรัพย์  | หัวหน้าฝ่ายค้าหลักทรัพย์  | หัว              |
|         | และ กรรมการ 1 ท่าน  | และหัวหน            | หน้าฝ่ายค้าหลักทรัพย์ |
|         | หรือ                | ้าฝ่ายปฏิบัติการหลักทรัพย์ |                 |
|         | หัวหน               | หรือ กรรมการ 1 ท่าน  | และหัวหน้าฝ่า      |
|         | ้าฝ่ายปฏิบัติการหลักทรัพย์ |                    | ยปฏิบัติการหลักทรัพย์ |
|         | และ กรรมการ 1 ท่าน  |                    | หรือ กรรมการ 1   |
|         |                    |                    | ท่าน             |
+---------+--------------------+--------------------+-----------------+
| >50     | กรรมการ 2 ท่าน      | หัวหน้าฝ่ายค้าหลักทรัพย์  | หัว              |
|         |                    | และ กรรมการ 1 ท่าน  | หน้าฝ่ายค้าหลักทรัพย์ |
|         |                    | หรือ                | และ กรรมการ 1   |
|         |                    | หัวหน               | ท่าน             |
|         |                    | ้าฝ่ายปฏิบัติการหลักทรัพย์ |                 |
|         |                    | และ กรรมการ 1 ท่าน  | หรือ             |
|         |                    |                    | หัวหน้าฝ่า         |
|         |                    |                    | ยปฏิบัติการหลักทรัพย์ |
|         |                    |                    | และ กรรมการ 1   |
|         |                    |                    | ท่าน             |
+---------+--------------------+--------------------+-----------------+

-   ธุรกิจการจัดจำหน่ายและรับประกันการจัดจำหน่ายหลักทรัพย์ (Underwriting)

  โดยทั่วไปการจัดจำหน่ายหรือรับประกันการจัดจำหน่ายหลักทรัพย์ทำโดยการนำหลักทรัพย์ของบริษัทผู้ออกหลักทรัพย์ไปจำหน่ายให้กับนักลงทุนต่างๆ
  โดยที่บริษัทผู้รับประกันการจัดจำหน่ายจะต้องทำการรับประกันว่าจะต้องจำหน่ายหลักทรัพย์ดังกล่าวให้หมดทั้งจำนวนที่ทำการรับประกัน
  หากไม่สามารถจำหน่ายได้หมดผู้รับประกันการจัดจำหน่ายจะต้องซื้อหลักทรัพย์ไว้เอง
  หลักทรัพย์ดังกล่าวเป็นทั้งประเภทตราสารหนี้และตราสารทุนของบริษัทต่างๆที่มีความต้องการที่จะระดมทุนด้วยการออกและเสนอขายหลักทรัพย์เช่น
  หุ้นกู้ หรือ หุ้นสามัญต่อประชาชนเป็นการทั่วไป
  หรืออาจเป็นการขายหลักทรัพย์ประเภทดังกล่าวให้กับนักลงทุนประเภทเฉพาะเจาะจง
  บริษัทเหล่านั้นอาจเป็นบริษัทที่ FSL
  เป็นที่ปรึกษาทางการเงินเองหรือที่รับมาทำการจัดจำหน่ายโดยมีบริษัทอื่นเป็นที่ปรึกษาทางการเงิน
  โดยทั่วไป FSL
  จะได้รับค่าตอบแทนในการรับประกันการจัดจำหน่ายจากทางบริษัทผู้ออกหลักทรัพย์คำนวนเป็นร้อยละจากมูลค่าหลักทรัพย์ที่ทาง
  FSL สามารถจัดจำหน่ายได้

-   ธุรกิจการค้าหลักทรัพย์ (Dealer)

  ในปัจจุบัน FSL มีการค้าหลักทรัพย์ในนามของตนเองในหลักทรัพย์ประเภทต่างๆ เช่น ตราสารหนี้
  และ ตราสารทุน เพื่อหวังผลตอบแทนจากกำไรของส่วนต่างระหว่างราคาที่ซื้อและราคาที่ขาย
  โดยจะเลือกลงทุนเฉพาะในหลักทรัพย์ที่มีปัจจัยพื้นฐานดีและมีราคาเหมาะสม

  นโยบายในการลงทุน

  FSL มีนโยบายในการลงทุนในหลักทรัพย์ต่างๆ แบ่งเป็นการลงทุนระยะสั้น
  (มีระยะเวลาการลงทุนที่น้อยกว่า 1 ปี) และการลงทุนระยะยาว
  (มีระยะเวลาการลงทุนที่มากกว่า 1 ปี) ปัจจัยหลักที่ใช้ในการพิจารณาการลงทุนประกอบด้วย
  สภาพคล่องของหลักทรัพย์ที่จะทำการลงทุน ผลตอบแทนเมื่อเทียบกับความเสี่ยงจากการลงทุน และ
  การกระจายความเสี่ยง เช่น มีการกำหนดวงเงินรวมทั้งหมดที่จะทำการลงทุน และ
  การกำหนดสัดส่วนเงินลงทุนในหลักทรัพย์ใดหลักทรัพย์หนึ่งหรือในอุตสาหกรรมใดอุตสาหกรรมหนึ่งไม่เกินหลักเกณฑ์ที่ได้กำหนดไว้
  อย่างไรก็ตาม FSL มีนโยบายที่จะทำการลงทุนทั้งในระยะสั้นและระยะยาว
  โดยไม่ให้มีผลกระทบต่อสัดส่วนการดำรงเงินกองทุนสภาพคล่องสุทธิ (NCR) ตามที่ ก.ล.ต.
  กำหนด ซึ่งการลงทุนของบริษัท จะต้องผ่านการพิจารณาจากคณะกรรมการการลงทุน
  (Investment Committee) ของบริษัท
  ซึ่งประกอบด้วยบุคคลในระดับกรรมการบริษัทซึ่งเป็นผู้ที่มีความเชี่ยวชาญในเรื่องของการพิจารณาการลงทุน
  และการบริหารความเสี่ยง

  ในปัจจุบัน FINDO ไม่มีการลงทุนในหลักทรัพย์
  และในระยะสั้นคงยังไม่มีนโยบายลงทุนในหลักทรัพย์อยู่

-   การเป็นที่ปรึกษาการลงทุน (Investment Advisor)

  เป็นธุรกิจที่มีลักษณะเป็นการให้คำแนะนำทางด้านการลงทุนให้แก่บุคคลทั่วไป
  ในปัจจุบันไม่มีการให้บริการในธุรกิจนี้

3.3.2 การตลาด ภาวะอุตสาหกรรมและการแข่งขัน

การตลาด

ในส่วนของการเป็นนายหน้าซื้อขายหลักทรัพย์
เนื่องจากกลุ่มลูกค้าเป้าหมายส่วนใหญ่ของบริษัทฯเป็นนิติบุคคลและบุคคลธรรมดาในระดับกลางถึงระดับบน
(High Net Worth) ทั้งที่เป็นคนไทยและชาวต่างประเทศ
ดังนั้นบริษัทย่อยจึงให้ความสำคัญกับคุณภาพของการให้บริการคำแนะนำแก่ลูกค้าซึ่งมีความหมายรวมถึงความสามารถในการวิเคราะห์และนำเสนอข้อมูลข่าวสารต่างๆอย่างถูกต้องและทันท่วงที
ซึ่งในระยะแรกของการให้บริการมีสัดส่วนจำนวนลูกค้าประเภทบุคคลธรรมดาและสถาบันคิดเป็นจำนวนประมาณร้อยละ
90 และร้อยละ 10 ตามลำดับ ซึ่งสัดส่วนดังกล่าวอาจมีการเปลี่ยนแปลงอย่างมีนัยสำคัญในอนาคตได้

ในส่วนของการเป็นผู้รับประกันการจัดจำหน่ายหลักทรัพย์
บริษัทย่อยมีนโยบายที่เน้นถึงความระมัดระวังในการเลือกสรรหลักทรัพย์ที่จะทำการจัดจำหน่าย
โดยจะทำการรับประกันการจัดจำหน่ายหลักทรัพย์ที่บริษัทผู้ออกหลักทรัพย์มีปัจจัยพื้นฐานดีและหลักทรัพย์มีราคาเหมาะสม
และคาดว่าจะใช้หลักทรัพย์ที่ทำการจัดจำหน่ายเป็นเครื่องมือสนับสนุนการทำตลาดของธุรกิจการเป็นนายหน้าซื้อขายหลักทรัพย์

ภาวะอุตสาหกรรมและการแข่งขัน

ภาวะอุตสาหกรรมของธุรกิจหลักทรัพย์ในส่วนของการเป็นนายหน้าซื้อขายหลักทรัพย์
จะขึ้นอยู่กับภาวะการซื้อขายหลักทรัพย์ในตลาดหลักทรัพย์เป็นสำคัญ จากข้อมูลสถิติของ ตลท.
มูลค่าตลาดรวมของ ตลท. ณ วันสิ้นปี 2545 มีมูลค่าประมาณ 1.99 ล้านล้านบาท เมื่อเทียบกับ ณ
วันสิ้นปี 2544 ซึ่งมีมูลค่าตลาดรวมประมาณ 1.6 ล้านล้านบาท หรือมีมูลค่าเพิ่มขึ้นในอัตราร้อยละ
23.58 โดยประมาณ ในขณะที่มูลค่าการซื้อขายรวมของปี 2545 มีมูลค่าประมาณ 2.05
ล้านล้านบาท เมือเทียบกับมูลค่าการซื้อขายรวมของปี 2544 ซึ่งมีมูลค่ารวมประมาณ 1.58
ล้านล้านบาท หรือมีมูลค่าเพิ่มขึ้นในอัตราร้อยละ 29.77 โดยประมาณ
และสำหรับภาวะการซื้อขายหลักทรัพย์ของปี 2545 มูลค่าซื้อขายเฉลี่ยต่อวันของปีเท่ากับ 8,357
ล้านบาท ในขณะที่ปริมาณการซื้อขายเฉลี่ยต่อวันของปี 2544 ทั้งปี เท่ากับ 6,440 ล้านบาท
ซึ่งแสดงเห็นปริมาณซื้อขายเฉลี่ยต่อวันที่ปรับเพิ่มขึ้นถึงร้อยละ 29.77

  ตารางข้อมูลสถิติภาวะตลาดหลักทรัพย์แห่งประเทศไทย

+---------------------+----------------+----------------+--------------+
|                     | 2543           | 2544           | 2545         |
+---------------------+----------------+----------------+--------------+
| ดัชนีตลาด             | 269.19         | 303.85         | 356.48       |
| หลักทรัพย์แห่งประเทศไทย |                |                |              |
| (SET)*              |                |                |              |
+---------------------+----------------+----------------+--------------+
| จำนวนบริษัทจดทะเบียน   | 381            | 382            | 389          |
+---------------------+----------------+----------------+--------------+
| มูลค่าตลาดรวม**       | 1,279,224      | 1,607,310      | 1,986,236    |
|                     |                |                |              |
| (ล้านบาท)            |                |                |              |
+---------------------+----------------+----------------+--------------+
| มูลค่าการซื้อขายรวม     | 923,697        | 1,577,758      | 2,047,442    |
|                     |                |                |              |
| (ล้านบาท)            |                |                |              |
+---------------------+----------------+----------------+--------------+
| ม                   | 3,740          | 6,440          | 8,357        |
| ูลค่าการซื้อขายเฉลี่ยต่อวัน |                |                |              |
|                     |                |                |              |
| (ล้านบาท)            |                |                |              |
+---------------------+----------------+----------------+--------------+

  หมายเหตุ: * ราคาปิด ณ วันทำการสุดท้าย

  ** ราคาปิด ณ วันทำการสุดท้ายและไม่นำหน่วยลงทุนและอนุพันธ์มารวมในการคำนวณตั้งแต่เดือน

  พฤศจิกายน 2543

ที่มา: ตลาดหลักทรัพย์แห่งประเทศไทย

ธุรกิจหลักทรัพย์เป็นธุรกิจที่มีการแข่งขันที่รุนแรงโดยเฉพาะในธุรกิจการเป็นนายหน้าซื้อขายหลักทรัพย์
ซึ่งหลังจากที่ได้มีการเปิดเสรีค่าธรรมเนียมการซื้อขายหลักทรัพย์ในช่วงปี 2544
ทำให้บริษัทหลักทรัพย์ต่างๆหันมาใช้ราคาเป็นกลยุทธ์ในการแข่งขันมากยิ่งขึ้นจนกระทั่งทำให้อยู่ในระดับที่ไม่อยู่ในจุดคุ้มทุนของอุตสาหกรรม
ต่อมา ตลท. จึงได้มีการพิจารณาและมีการกำหนดอัตราค่านายหน้าขั้นต่ำในปัจจุบันอยู่ที่อัตราร้อยละ
0.25 โดยมีผลบังคับใช้เป็นเวลา 3 ปีตั้งแต่วันที่ 14 มกราคม 2545 ถึงวันที่ 13 มกราคม 2548
ซึ่งทำให้อุตสาหกรรมมีภาวะโดยรวมที่ดีขึ้น

จากข้อมูลของสำนักงาน ก.ล.ต. ณ วันที่ 31 ธันวาคม 2545
มีจำนวนบริษัทที่ได้รับใบอนุญาตการเป็นนายหน้าซื้อขายหลักทรัพย์และจำนวนบริษัทที่ได้รับใบอนุญาตการจัดจำหน่ายหลักทรัพย์จำนวน
43 ราย นอกจากนี้ยังมีธนาคารพาณิชย์อีกจำนวน 20
ธนาคารที่ได้รับใบอนุญาตการจัดจำหน่ายหลักทรัพย์ประเภทตราสารหนี้

เนื่องจากบริษัทฯเพิ่งเริ่มประกอบการให้บริการเป็นนายหน้าซื้อขายหลักทรัพย์ในวันที่ 20 พฤษภาคม
2545
ทำให้ขนาดธุรกิจนี้ของบริษัทฯยังมีขนาดที่เล็กอยู่เมื่อเทียบกับปริมาณการให้บริการของบริษัทนายหน้าซื้อขายหลักทรัพย์อื่น
โดยมีปริมาณการซื้อขายหลักทรัพย์รวมของปี 2545 เท่ากับ 9,168.35 ล้านบาท
หรือคิดเป็นประมาณร้อยละ 0.22 เมื่อเทียบกับมูลค่าซื้อขายรวมของ ตลท.
อย่างไรก็ตามเนื่องจากบริษัทฯมีนโยบายที่จะเน้นคุณภาพของการให้บริการประกอบกับการควบคุมต้นทุนในการดำเนินงานเป็นหลักเช่นการควบคุมต้นทุนคงที่
(Fixed Cost) (ตามที่ได้กล่าวในปัจจัยความเสี่ยงจากภาวะการแข่งขันในธุรกิจหลักทรัพย์)
ซึ่งบริษัทฯคาดว่าจะทำให้บริษัทฯมีศักยภาพในการแข่งขันในอนาคตได้

ภาวะตลาดในประเทศอินโดนีเซีย

[][]

หมายเหตุ: JSX หมายถึง Jakarta Stock Exchange , SSX หมายถึง Surabaya Stock
Exchange

* ข้อมูลถึงวันที่ 30 เมษายน 2545

ธนาคารกลางของประเทศอินโดนีเซีย (Bank Indonesia) ได้ทำการคาดการณ์ในเดือนมีนาคม
2545
ถึงภาวะเศรษฐกิจในประเทศอินโดนีเซียว่าจะมีการปรับตัวไปในทางที่ดีขึ้นจากความสำเร็จในการแก้ไขปัญหาหนี้เสียของรํฐบาลรวมทั้งการคาดหวังถึงการฟื้นตัวทางเศรษฐกิจของประเทศสหรัฐอเมริการวมทั้งประเทศในกลุ่มยุโรปที่อาจทำให้การส่งออกมีการปรับตัวดีขึ้น
ซึ่งปัจจัยบวกเหล่านั้นได้สะท้อนทำให้มีการปรับตัวสูงขึ้นของมูลค่าการซื้อขายหลักทรัพย์และดัชนีตลาดหลักทรัพย์ในช่วงต้นปี
2545 รวมทั้งการแข็งค่าขึ้นของเงินรูเปียของอินโดนีเซีย
ซึ่งทำให้ภาวะโดยรวมของธุรกิจหลักทรัพย์ดีขึ้น

ภาวะการแข่งขันในธุรกิจหลักทรัพย์ในประเทศอินโดนีเซียมีอยู่สูงเนื่องจากมีผู้ประกอบการหลายราย
จากข้อมูลสถิติของ Indonesian Capital Market Supervisory Agency (BAPEPAM) ณ
วันที่ 30 มิถุนายน 2545 มีจำนวนผู้ที่ได้รับใบอนุญาตการประกอบธุรกิจหลักทรัพย์ประเภทต่างๆ ดังนี้

  ------------------------------------------------ -----------------------
  ประเภทธุรกิจหลักทรัพย์                                จำนวนบริษัทที่ได้รับใบอนุญาต

  การจัดจำหน่ายและรับประกันการจัดจำหน่ายหลักทรัพย์          117
  (Underwriters)                                   

  การเป็นนายหน้าซื้อขายหลักทรัพย์ (Brokers-Dealers )      207

  การเป็นที่ปรึกษาการลงทุน (Investment Managers)        70
  ------------------------------------------------ -----------------------

3.3.3 การจัดหาผลิตภัณฑ์และบริการ

 แหล่งที่มาของเงินทุน

ในอดีตบริษัทฯ มีแหล่งเงินทุนเพื่อใช้ในการขยายธุรกิจจากการกู้เงินจากผู้ถือหุ้นใหญ่ของ บริษัทฯ
เช่น ในกรณีของการ ซื้อ FSL อย่างไรก็ตามหลังจากที่ FSL
ภายใต้การบริหารของบริษัทฯมีผลประกอบการที่ดีประกอบกับที่ผ่านมา FSL
ไม่มีนโยบายในการให้กู้ยืมเพื่อซื้อหลักทรัพย์จึงไม่ต้องอาศัยเงินทุนที่สูงมากเนื่องจากยังมิได้เริ่มธุรกิจนายหน้าซื้อขายหลักทรัพย์
โดยเน้นการทำธุรกิจการรับประกันการจัดจำหน่ายหลักทรัพย์เพียงอย่างเดียว
ที่ผ่านมายังมีขนาดของรายการที่ไม่สูงมาก ทำให้ FSL มีสภาพคล่องสูง
จึงไม่ต้องหาแหล่งเงินทุนเพิ่มเติม ต่อมาหลังจากที่ได้สมัครเป็นสมาชิกกับ ตลท.
หรือเป็นโบรกเกอร์หมายเลข 33 FSL ได้เริ่มดำเนินธุรกิจเป็นนายหน้าซื้อขายหลักทรัพย์มากขึ้น
แต่ยังมีปริมาณไม่มาก
ทำให้บริษัทย่อยดังกล่าวยังไม่มีความจำเป็นต้องใช้เงินทุนสนับสนุนในระยะเวลาอันสั้น อย่างไรก็ตาม
บริษัทย่อยคาดว่าธุรกรรมดังกล่าวจะเพิ่มมากขึ้นจนเงินทุนจำนวน 200
ล้านบาทที่มีอยู่อาจไม่เพียงพอต่อการดำเนินธุรกิจที่เติบโตขึ้นได้ โดยคาดว่าภายหลังจากที่บริษัทฯ
สามารถระดมทุนจากตลาดหลักทรัพย์ได้เป็นผลสำเร็จรวมทั้งการเข้าประกอบธุรกิจเงินทุนจะทำให้บริษัทย่อยมีแหล่งเงินทุนสนับสนุน
เพื่อให้สามารถเข้าร่วมในการทำธุรกรรมที่มีขนาดที่ใหญ่ขึ้น

FINDO มีแหล่งเงินทุนจากผู้ถือหุ้นในรูปของหุ้นทุน (equity) เป็นหลักคือจาก FFM และ Ms.
Renee Zecha (เป็นผู้บริหารและผู้ถือหุ้นในสัดส่วนร้อยละ 15) รวมทั้งการกู้ยืมเงินจาก Ms.
Renee Zecha (มีรายละเอียดเพิ่มเติมในข้อ 11 รายการระหว่างกัน)

 การดำรงเงินกองทุนสภาพคล่องสุทธิ 

FSL มีนโยบายในการดำรงเงินกองทุนสภาพคล่องสุทธิตามกฏเกณฑ์ของสำนักงาน ก.ล.ต.
ซึ่งเป็นการคำนึงถึงขนาดและความเสี่ยงของสินทรัพย์ต่างๆของบริษัทต่อขนาดของหนี้สินของบริษัท
โดยมีอัตราส่วนเงินกองทุนสภาพคล่องสุทธิต่อหนี้สินทั่วไป ณ วันที่ 31 ธันวาคม 2545 เท่ากับ 245%
ซึ่งตามเกณฑ์ที่คณะกรรมการกำกับหลักทรัพย์และตลาดหลักทรัพย์ประกาศ
ได้กำหนดให้บริษัทหลักทรัพย์ดำรงเงินกองทุนสภาพคล่องสุทธิเมื่อสิ้นวันหนึ่ง ๆ ไม่ต่ำกว่า 7%
ของหนี้สินทั่วไป

FINDO มีนโยบายในการดำรงสัดส่วนต่างๆ
ตามกฎหมายของประเทศอินโดนีเซียที่เกี่ยวข้องในการกำกับบริษัทที่ประกอบธุรกิจหลักทรัพย์ คือมี
Net adjusted working capital อย่างน้อย 5,000 ล้าน รูเปี๊ยะ ซึ่ง ณ วันที่ 31 ธันวาคม
2545 FINDO มี Net adjusted working capital 5,120 ล้าน รูเปี๊ยะ
ซึ่งสูงกว่าเงื่อนไขที่กำหนด

 การบริหารสภาพคล่อง

บริษัทย่อย
มีนโยบายในการบริหารสภาพคล่องโดยใช้ความระมัดระวังในเรื่องของการลงทุนและการขยายธุรกิจโดยนอกจากการคำนึงถึงความเสี่ยง
และ อัตราผลตอบแทน
จะคำนึงถึงสภาพคล่องของบริษัทฯที่มีอยู่ให้สมดุลกับขนาดของการลงทุนและการขยายธุรกิจนั้น

4.  ธุรกิจเงินทุน

3.4.1 ลักษณะการบริการและการประกอบธุรกิจ

กลุ่มบริษัทฟินันซ่าให้บริการธุรกิจเงินทุน ซึ่งดำเนินงานภายใต้บริษัทย่อยที่อยู่ในประเทศไทย ได้แก่
FC ซึ่งเป็นสถาบันการเงินที่ได้รับอนุญาตจากกระทรวงการคลังให้ประกอบธุรกิจเงินทุนครบทั้ง 4
ประเภท ได้แก่ กิจการเงินทุนเพื่อการพาณิชย์ กิจการเงินทุนเพื่อการพัฒนา
กิจการเงินทุนเพื่อการจำหน่ายและการบริโภค และกิจการเงินทุนเพื่อการเคหะ

แต่อย่างไรก็ตาม ปัจจุบันผู้บริหารของบริษัทฯ
มีนโยบายที่จะเน้นให้บริการทางด้านสินเชื่อเพื่อการพาณิชย์และเพื่อการพัฒนาเป็นหลัก
ซึ่งจะเน้นเฉพาะลูกค้าที่เป็นกลุ่มนิติบุคคลและบุคคลรายใหญ่
โดยจะไม่เน้นกลุ่มลูกค้าที่เป็นบุคคลรายย่อย รวมทั้ง
ยังมีการลงทุนในหลักทรัพย์ทั้งตราสารหนี้และตราสารทุนอีกด้วย

2.  การตลาด ภาวะอุตสาหกรรมและการแข่งขัน

  การตลาด

เนื่องจากบริษัทฯ ได้เข้าซื้อ FC เมื่อวันที่ 1 ตุลาคม 2545 ดังนั้น บริษัทฯ
จึงมีเป้าหมายที่จะใช้ธุรกิจเงินทุนเพื่อสนับสนุนธุรกิจอื่นของกลุ่มบริษัทฯ
โดยเฉพาะอย่างยิ่งในธุรกิจวาณิชธนกิจ
ซึ่งมีนโยบายมุ่งเน้นการหากลุ่มลูกค้าเป้าหมายและลักษณะของประเภทสินเชื่อที่มีลักษณะพิเศษเฉพาะ
เช่น ในกรณีของการทำธุรกรรมประเภทต่างๆ ที่จำเป็นต้องใช้เงินจำนวนมาก เช่น
การเข้าซื้อหลักทรัพย์เพื่อครอบงำกิจการ และการควบรวมกิจการ FC อาจทำการให้กู้ยืมแก่
ผู้ที่จะเข้าทำรายการโดยได้รับดอกเบี้ยและค่าธรรมเนียมเป็นการตอบแทน รวมทั้ง
การอำนวยความสะดวกให้กับนักลงทุนต่างชาติในการนำเงินเข้ามาลงทุนในประเทศไทย นอกจากนี้
FC
ยังอาจให้เงินกู้ยืมแก่บริษัทที่ต้องการเงินกู้ที่มีวงเงินขนาดเล็กถึงขนาดกลางที่มีจุดประสงค์ของการใช้เงินที่แน่นอนอีกด้วย
รวมทั้ง FC ยังมีการลงทุนในตราสารทุนและตราสารหนี้อีกด้วย
การอนุมัติสินเชื่อจะพิจารณาตามระยะเวลาของโครงการ
และความสามารถในการชำระหนี้ของลูกค้า ด้านการระดมเงินออม FC
จะระดมเงินฝากจากประชาชนในรูปตั๋วสัญญาใช้เงิน บริษัทไม่มีนโยบายแข่งขันด้านอัตราดอกเบี้ย
แต่จะเน้นการบริการที่มีคุณภาพ ซื่อตรง และความสัมพันธ์ที่ดีกับลูกค้าในระยะยาว

  ภาวะอุตสาหกรรมและการแข่งขัน

ภาวะการแข่งขันของการปล่อยสินเชื่อโดยทั่วไปยังคงอยู่ในระดับที่สูง
อันเนื่องมาจากสภาพคล่องของตลาดเงินที่มีอยู่สูงมาก
โดยสามารถทราบได้จากการลดอัตราดอกเบี้ยเงินฝากของธนาคารพาณิชย์และบริษัทเงินทุนต่างๆ
ขณะที่การแข่งขันในการระดมเงินทุนและการให้สินเชื่อยังคงมีอยู่ทั้งจากผู้ประกอบการบริษัทเงินทุน
และผู้ประกอบการธนาคารพาณิชย์ที่มีแนวโน้มจะทำธุรกิจได้ใกล้เคียงกับบริษัทเงินทุนมากขึ้น
โดยเป้าหมายการตลาดของแต่ละบริษัทจะมีความชัดเจนและแตกต่างกันไป
ซึ่งการเจาะตลาดกลุ่มเป้าหมายจะเป็นปัจจัยสำคัญในการแข่งขันเพื่อการเติบโตในระยะยาวสำหรับบริษัทเงินทุนต่อไป
แต่อย่างไรก็ตามเนื่องจากกลุ่มลูกค้าเป้าหมายและลักษณะประเภทของสินเชื่อที่คาดว่าจะปล่อยของ
FC มีลักษณะเฉพาะตัว
ทำให้บริษัทฯคาดว่าธุรกิจเงินทุนของบริษัทฯจะอยู่ในสถานะที่สามารถแข่งขันได้ในอุตสาหกรรม

จากข้อมูลของธนาคารแห่งประเทศไทย ปัจจุบันมีผู้ประกอบธุรกิจ บริษัทเงินทุนจำนวน 19 แห่ง
บริษัทเครดิตฟองซิเอร์จำนวน 6 แห่ง ธนาคารพาณิชย์จำนวน 13 แห่ง
และธนาคารพาณิชย์ต่างประเทศจำนวน 18 แห่ง รวมทั้ง
บริษัทที่มิใช่สถาบันการเงินซึ่งทำธุรกิจเช่าซื้อ
และการให้สินเชื่อเพื่อซื้อสินค้าอุปโภคและบริโภคอีกจำนวนหนึ่ง

3.4.3 การจัดหาผลิตภัณฑ์และบริการ

ปัจจุบัน FC มีทีมงานทางด้านธนบดีธนกิจ (Funding) รวม 4 คน โดยมี นายเคนเนธ ลี ไวท์
ซึ่งเป็นผู้ที่มีประสบการณ์ในการบริหารสถาบันการเงินมาเป็นเวลานานดำรงตำแหน่งเป็นกรรมการผู้จัดการ
FC มีแผนที่จะระดมเงินทุนจากการฝากเงินของประชาชนทั่วไปเป็นหลัก
และจากการให้บริการทางการเงินอื่นๆ ทั้งนี้ FC ตั้งใจจะรักษาระดับอัตราส่วนเงินกู้ต่อเงินฝาก
(Loan to deposit ratio) ให้อยู่ในระดับต่ำ ส่วนการระดมเงินฝากในส่วนอื่นๆ นั้น
จะได้มาจากสถาบันการเงินและจากลูกค้าในส่วนของกิจการธนบดีธนกิจ (Funding)
สำหรับการปล่อยกู้นั้น
จะเน้นการให้กู้ยืมสำหรับธุรกรรมที่เกี่ยวข้องกับธุรกิจวาณิชธนกิจของกลุ่มฟินันซ่า เนื่องจาก
บริษัทย่อยสามารถเข้าใจได้ดีถึงลักษณะของรายการที่จะเกิดขึ้นรวมทั้งการประเมินถึงความเสี่ยงต่างๆด้วยและคาดว่าอัตราดอกเบี้ยที่ได้รับจากการปล่อยสินเชื่อประเภทนี้คาดว่าจะมีอัตราที่สูงกว่าการปล่อยสินเชื่อเพื่อการพาณิชย์ทั่วไป

แหล่งที่มาของเงินทุน

ภายหลังจากที่บริษัทได้เข้าซื้อกิจการ FC มีเงินทุนสุทธิประมาณ 151 ล้านบาท และต่อมาเมื่อวันที่
29 พฤศจิกายน2545 FC ได้ทำการเพิ่มทุนอีก 150 ล้านบาท จึงทำให้ปัจจุบัน FC
มีทุนจดทะเบียนชำระแล้วทั้งสิ้น 301 ล้านบาท
ซึ่งเงินเพิ่มทุนดังกล่าวเพียงพอที่จะเป็นแหล่งเงินทุนของ FC นอกจากนี้ FC
ยังได้มีการจัดหาแหล่งเงินทุนเพิ่มเติม
โดยการรับฝากเงินจากประชาชนและลูกค้าของกลุ่มฟินันซ่าด้วยการออกตั๋วสัญญาใช้เงิน

  นโยบายการให้กู้ยืม

นโยบายการให้กู้ยืมของ FC จะใช้ความระมัดระวังในการอนุมัติสินเชื่อใหม่
โดยพิจารณาจากศักยภาพของธุรกิจ โอกาส และความสามารถในการชำระคืนหนี้ FC
ได้กำหนดให้มีคณะกรรมการบริหารความเสี่ยง (Risk Management Committee)
ซึ่งประกอบด้วยผู้บริหารระดับสูงตามสายงานที่เกี่ยวข้อง เป็นผู้พิจารณาทบทวนวงเงินสินเชื่อ
ตลอดจนควบคุมดูแลความเสี่ยงจากการให้กู้ยืม อีกทั้ง
มีนโยบายที่จะขยายปริมาณการให้สินเชื่อทางด้าน สินเชื่อธุรกิจ และสินเชื่อโครงการอีกด้วย

นอกจากนี้ บริษัทมีคณะกรรมการบริหาร ซึ่งประกอบด้วยผู้บริหารระดับสูง
รายงานต่อคณะกรรมการของบริษัท คณะกรรมการบริหารดังกล่าว มีหน้าที่ดูแล รับผิดชอบ ตลอดจน
ปฏิบัติงานเพื่อให้เป็นไปตามแนวนโยบายของบริษัท

  การดำรงเงินกองทุนต่อสินทรัพย์เสี่ยง

FC มีนโยบายในการดำรงเงินกองทุนต่อสินทรัพย์เสี่ยงไม่ต่ำกว่าที่กฎหมายกำหนด
ซึ่งปัจจุบันธนาคารแห่งประเทศไทยกำหนดให้บริษัทเงินทุนดำรงเงินกองทุนเป็นอัตราส่วนกับสินทรัพย์
และภาระผูกพันไม่ต่ำกว่าร้อยละ 8 โดยเงินกองทุนชั้นที่ 1 ต้องเป็นอัตราส่วนไม่ต่ำกว่าร้อยละ 4
ของสินทรัพย์และภาระผูกพัน

ณ วันที่ 31 ธันวาคม 2545 เงินกองทุนต่อสินทรัพย์เสี่ยงที่ FC ดำรงสูงกว่าอัตราที่กฎหมายกำหนด
คือ มีเงินกองทุนชั้นที่ 1 ต่อสินทรัพย์เสี่ยง และ มีเงินกองทุนทั้งหมด ต่อสินทรัพย์เสี่ยง เท่ากับ
60.95%